b'\n_START_ARTICLE_\nComuna Ulmi, Giurgiu\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen extremitatea nordic\xc4\x83 a jude\xc8\x9bului, pe malul drept al D\xc3\xa2mbovi\xc8\x9bei, la limita cu jude\xc8\x9bul D\xc3\xa2mbovi\xc8\x9ba. Este str\xc4\x83b\xc4\x83tut\xc4\x83 de autostrada Bucure\xc8\x99ti-Pite\xc8\x99ti, pe care este deservit\xc4\x83 de o ie\xc8\x99ire etichetat\xc4\x83 Bolintin Deal. Prin comun\xc4\x83 trece \xc8\x99i \xc8\x99oseaua jude\xc8\x9bean\xc4\x83 DJ601E, care duce spre nord-est la Cosoba \xc8\x99i spre sud la Bolintin Vale.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Ulmi se ridic\xc4\x83 la 7.818 locuitori, \xc3\xaen cre\xc8\x99tere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 7.724\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (97,66%). Pentru 2,2% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (96,64%). Pentru 2,23% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna purta numele de Poenari, f\xc4\x83cea parte din plasa Sabarul a jude\xc8\x9bului Ilfov \xc8\x99i era format\xc4\x83 din satele Bolintinu-Spiridon, Poenari-Enu\xc8\x9b\xc4\x83, Poenari-Florescu, Poenari-Mo\xc8\x99teni \xc8\x99i Ulmi-Orne\xc8\x99ti, av\xc3\xa2nd \xc3\xaen total 1273 de locuitori ce tr\xc4\x83iau \xc3\xaen 276 de case. \xc3\x8en comun\xc4\x83 existau dou\xc4\x83 biserici (la Poenari-Enu\xc8\x9b\xc4\x83 \xc8\x99i la Ulmi-Orne\xc8\x99ti) \xc8\x99i o \xc8\x99coal\xc4\x83, iar principalii proprietari de p\xc4\x83m\xc3\xa2nt erau N. Butculescu, T. Anastasescu, Poen\xc4\x83rescu \xc8\x99i G. Florescu. Anuarul Socec din 1925 consemneaz\xc4\x83 comuna cu numele de Poenari-Ulmi, av\xc3\xa2nd aceea\xc8\x99i alc\xc4\x83tuire plus satul Ghionea. \xc3\x8en 1931, satul Bolintinu-Spiridon a primit numele de Poenari-Spiridon._NEWLINE_\xc3\x8en 1950, comuna a fost arondat\xc4\x83 raionului R\xc4\x83cari \xc8\x99i apoi (dup\xc4\x83 1952) raionului Titu din regiunea Bucure\xc8\x99ti. \xc3\x8en 1968, comuna a revenit la jude\xc8\x9bul Ilfov, re\xc3\xaenfiin\xc8\x9bat. Tot atunci, comuna a preluat satul Trestieni de la comuna Cosoba \xc8\x99i satele C\xc4\x83scioarele \xc8\x99i Dr\xc4\x83g\xc4\x83neasca de la comuna Brezoaia; a fost desfiin\xc8\x9bat satul Spiridon (fost Poenari-Spiridon, comasat cu Mo\xc8\x99teni); satele Tufeni \xc8\x99i Enu\xc8\x9ba au fost comasate, form\xc3\xa2nd satul Poenari; \xc8\x99i comuna a luat numele de Ulmi. \xc3\x8en 1981, o reorganizare administrativ\xc4\x83 regional\xc4\x83 a dus la transferarea comunei la jude\xc8\x9bul Giurgiu.\n_START_SECTION_\nMonumente istorice\n_START_PARAGRAPH_\nDou\xc4\x83 obiective din comuna Ulmi sunt incluse \xc3\xaen lista monumentelor istorice din jude\xc8\x9bul Giurgiu ca monumente de interes local, ambele fiind clasificate ca monumente de arhitectur\xc4\x83: biserica \xe2\x80\x9eSf\xc3\xa2ntul Nicolae\xe2\x80\x9d (aprox. 1790) din centrul satului Poenari; \xc8\x99i conacul Butculescu (1900).'